**RAPORT PRIVIND SITUAŢIA HIDROMETEOROLOGICĂ ŞI A CALITAŢII MEDIULUI**

**în intervalul 26.07.2017, ora 08.00 – 27.07.2017, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 27.07.2017, ora 07.00**

**RÂURI**

**Debitele au fost în general în creştere** datorită precipitaţiilor căzute în interval şi propagǎrii, exceptând râurile din bazinele superioare ale Vișeului, Izei, Turului, Someșului, Lăpușului, Crasnei, Crișurilor, Someșului Mare, Arieșului, Mureșului, Begăi, Timișului, Bârzavei, Moraviței, Carașului, Nerei, Cernei, unde au fost în scădere și râurile din bazinele hidrografice Jiu, Vedea, cele din Dobrogea, bazinele inferioare ale Oltului și Argeșului, unde au fost relativ staţionare.

Scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de niveluri și debite datorită precipitațiilor mai însemnate cantitativ căzute în interval sub formă de aversă s-au înregistrat pe unele râuri din estul țării și zona de munte, în special din bazinele hidrografice Putna, Șușița, Bârlad, Olt superior și Siret inferior.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice Lăpuș, Caraș, Nera, Prahova, Buzău, Putna, bazinul inferior al Izei, bazinele superioare ale Turului, Crișurilor, Arieșului, Begăi, Timișului, Jiului, bazinul superior și mijlociu al Ialomiței și mai mici (sub 30% din normalele lunare) pe Bârlad, Jijia, unele râuri din bazinele hidrografice: Mureș (Luț, Comlod, Iara, Târnava Mare, Domald, Secaș, Râul Mare, Râul Galben), Olt (Baraolt, Cormoş, Vârghiș, Hârtibaciu, Cungrişoara, Teslui, Mamu, Beica), pe cursurile superioare ale Siretului şi Prutului.

În interval a fost emisă o **ATENȚIONARE HIDROLOGICĂ** pentru fenomene imediate.

Nivelurile pe râuri la staţiile hidrometrice se situează sub **COTELE DE ATENŢIE.**

**Debitele vor fi în general în creştere** datoritǎ precipitaţiilor prevăzute şi propagǎrii, exceptând râurile din bazinele hidrografice Vișeu, Iza, Tur, Lăpuș, Crasna, Barcău, Someșul Mic, Caraș, Nera, Cerna, bazinele superioare și mijlocii ale Someșului, Mureșului, Crișurilor, Begăi, Timișului, bazinele superioare ale Bârzavei și Jiului, unde vor fi în scǎdere și râurile din bazinul Vedea, bazinul mijlociu și inferior al Jiului și bazinul inferior al Oltului, unde vor fi relativ staționare.

Sunt posibile scurgeri importante pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de debite datorită precipitațiilor mai însemnate cantitativ prevăzute sub formă de aversă pe unele râuri din Muntenia, cea mai mare parte a Moldovei, precum și din zonele de deal și de munte.

**DUNĂRE**

**Debitul la intrarea în ţară (secţiunea Baziaş) în intervalul 26 – 27.07.2017 a fost în scădere, având valoarea de 2500 m3/s**, situându-se sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectorul Gruia – Tr. Măgurele şi relativ staţionare pe sectorul Zimnicea – Tulcea.

**Debitul la intrarea în ţară (secţiunea Baziaş) va fi în staţionar (2500 m3/s).**

În aval de Porţile de Fier debitele vor fi în creștere pe sectorul Gruia – Calafat, în scădere pe sectorul Bechet - Giurgiu şi relativ staţionare pe sectorul Oltenița – Tulcea.

**2.** **Situaţia meteorologică în intervalul 26.07.2017, ora 09.00 – 27.07.2017, ora 06.00**

**ÎN ŢARĂ**

**A.N.M.** a emis o **ATENŢIONARE Meteorologică, cod galben**, valabilă în intervalul 26.07.2017, ora 20 – 27.07.2017, ora 20, vizând i**nstabilitate atmosferică accentuată, ploi însemnate cantitativ**, conform căreia:

În intervalul menţionat, în toate zonele de munte, precum şi în Banat, Crişana, Oltenia, Maramureş, Transilvania, nord-vestul Moldovei şi vestul Munteniei vor fi perioade cu instabilitate atmosferică accentuată ce se va manifesta prin intensificări ale vântului cu aspect de vijelie, frecvente descărcări electrice, averse ce vor avea şi caracter torenţial şi căderi de grindină.

În intervalul menţionat, în Muntenia, Moldova și local în Carpații Orientali și Meridionali, vor fi perioade cu instabilitate atmosferică accentuată ce se va manifesta prin averse ce vor avea şi caracter torenţial, frecvente descărcări electrice, intensificări de scurtă durată ale vântului ce vor lua și aspect de vijelie și grindină.

În intervale scurte de timp sau prin cumulare se vor înregistra cantităţi de apă ce vor depăşi 20...25 l/mp şi punctiform 50...60 l/mp.

Notă: Astfel de fenomene se vor semnala în după-amiaza zilei de miercuri (26 iulie) şi în zona Carpaților Meridionali și a Munților Banatului, iar în Dobrogea, îndeosebi în a doua parte a zilei de joi (27 iulie) şi în cursul nopţii de joi spre vineri (27/28 iulie).

Această atenţionare meteorologică a fost transmisă de către Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă:

- *Argeş, Bacău, Botoşani, Braşov, Brăila, Buzău, Călaraşi, Covasna, Dâmboviţa, Galaţi, Giurgiu, Harghita, Ialomiţa, Iaşi, Ilfov, Neamţ, Prahova, Sibiu, Suceava, Teleorman, Vaslui, Vâlcea, Vrancea şi Municipiul Bucureşti* (24 de prefecturi) – COD Galben.

**În jumătatea de vest a teritoriului, vremea a devenit local răcoroasă,** iar în rest valorile termice au fost apropiate de mediile multianuale. În cursul zilei cerul a fost variabil, cu înnorări temporare în sud-vestul, centrul și nord-estul țării, unde pe arii restrânse au fost ploi slabe de scurtă durată. Spre orele serii și noaptea, instabilitatea atmosferică s-a accentuat treptat în Muntenia, Moldova, sud-estul Transilvaniei și în vestul Dobrogei, unde au fost averse locale, ce au avut și caracter torențial, însoțite de descărcări electrice și intensificări de scurtă durată ale vântului. Vitezele la rafală au atins 90 km/h în zona municipiului Adjud unde a căzut și grindină. Cantitățile de apă înregistrate au depășit izolat 25...30 l/mp (până la 35 l/mp la Oltenița) Temperaturile maxime s-au încadrat între 20 de grade la Petroșani și Târnăveni și 32 de grade la Brăila și Cernavodă, iar la ora 06 se înregistrau temperaturi cuprinse între 8 grade la Târgu Lăpuș și 21 de grade la Galați.

**Observație:** începând de ieri, de la ora 06, au fost în vigoare 9 mesaje privind fenomene meteorologice periculoase imediate:

- 1 avertizare cod portocaliu emisă de SRPV Bacău;

- 8 atenționări cod galben, emise după cum urmează: 3 de către SRPV Bacău, 3 de către SRPV Constanța, 1 de către SRPV Sibiu și 1 de către CNPM pentru Muntenia*.*

**LA BUCUREŞTI**

Vremea a fost în general frumoasă și normală din punct de vedere termic. Cerul a fost variabil, cu unele înnorări spre seară și în cursul nopții. Vântul a suflat slab și moderat. Temperatura maximă a fost de 29 de grade la Afumați și Băneasa și de 31 de grade la Filaret, iar la ora 06 se înregistrau 18 grade la Băneasa, 19 grade la Afumați și 20 de grade la Filaret.

**3. Prognoza meteorologică în intervalul 27.07.2017, ora 09.00 – 28.07.2017, ora 09.00**

**ÎN ŢARĂ**

**În jumătatea estică a țării vremea se va menține în general instabilă și va deveni răcoroasă. În cursul zilei în Muntenia, cea mai mare parte a Moldovei, precum și în zona Carpaților Orientali și Meridionali, iar îndeosebi spre seară și noaptea și în Dobrogea, vor fi averse ce vor avea şi caracter torenţial, frecvente descărcări electrice, intensificări de scurtă durată ale vântului ce vor lua și aspect de vijelie și grindină. În aceste zone, în intervale scurte de timp sau prin cumulare se vor înregistra cantităţi de apă ce vor depăşi 20...25 l/mp şi punctiform 40...50 l/mp.**  În restul teritoriului, cerul va fi variabil, cu unele înnorări după-amiaza, când pe arii restrânse, îndeosebi în zonele de deal și de munte, vor fi ploi de scurtă durată și descărcări electrice. Temperaturile maxime se vor încadra între 21 și 31 de grade, cu cele mai ridicate valori în sudul Olteniei, iar cele minime vor fi cuprinse 10 grade în depresiuni și 20...21 de grade pe litoral.

**LA BUCUREŞTI**

**Vremea se va menține instabilă și va deveni răcoroasă. Cerul va avea înnorări mai accentuate în prima parte a intervalului când vor fi averse, descărcări electrice și intensificări de scurtă durată ale vântului.** Temperatura maximă se va situa în jurul valorii de 25 de grade, iar cea minimă va fi de 15...17 grade.

1. ***CALITATEA APELOR***

**2.1. Pe fluviul Dunărea**

**ABA Dobrogea Litoral** şi GNM CJ Constanţa informează **că în data de 26.07.2017, ora 12, pe suprafaţa apei canalului Poarta Alba-Midia-Năvodari au aparut irizaţii de produs petrolier pe 100mp, datorită unei fisuri la Conducta magistrală ţiţei 24 " Constanţa-Petromidia**, în zona subtraversare canal PAMN, zona Port Ovidiu, jud Constanţa. Poluarea s-a produs prin exfiltrare. Firma specializată şi echipa de intervenţie a operatorului Conpet SA - Sectorul de Operare Constanţa, intervin cu materiale specifice pentru limitarea poluării. Se va reveni cu informaţii.

**2.2. Pe râurile interioare**

**ABA Someş- Tisa şi GNM CJ Cluj** revin cu informaţii suplimentare referitoare la **efectele alunecării de teren, de pământ şi deşeuri, produsă în data de 24.07.2017, ora 20.00, în cadrul lucrărilor de închidere a depozitului, de deşeuri neconform Pata Rat, din zona Mun. Cluj Napoca, jud. Cluj, care a afectat albia pârâului Zăpodie, pe o lungime de 80m, din cauze necunoscute.** Datorită condiţiilor hidrometeorologice din ultimele zile (ploi abundente), barajul de pământ care stochează temporar levigatul (apa uzată provenită din depozit) a fost fisurat, provocând scurgerea acestuia în pârâul Zăpodie, la o distanţă de circa 4 km amonte de confluenţa cu râul Someşul Mic. S-au prelevat probe de apă din levigat şi din pârâul Zăpodie, pentru analize la Laboratorul de calitate a apei Cluj.

**În urma verificărilor efectuate în data de 26.07.2017, s-a constatat sistarea scurgerilor iar evenimentul a avut un impact local.**

SGA Cluj monitorizează în continuare evoluţia fenomenului. Antreprenorul, din asocierea Nord Conforest SA, Finara Consult SRL şi Interdevelopment SRL, a mobilizat o echipă de proiectare şi experţi externi şi geotehnici pentru determinarea cauzelor şi luarea de măsuri cât mai urgent şi stoparea şi eliminarea efectelor.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate în data de 25.07.2017, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**2. În domeniul solului şi vegetaţiei**

**APM Prahova** informează despre o **poluare accidentală a 15 mp sol cu ţiţei, ca urmare a fisurării prin coroziune a unei conducte de transport apartinand SC CONPET SA, Divizia Est, sector Ploieşti Băicoi, în data de 26.07.2017, ora 10.20, în zona com. Rafov, sat Moara Domnească, jud Prahova**. S-a oprit pomparea în conducta avariată, s-a monitorizat zona cu personal de la echipa de mentenanţă a sectorului Ploieşti-Băicoi, pentru limitarea extinderii poluării.

**APM Teleorman** revine cu informaţii referitoare la **poluarea accidentală a solului, produsă în data de 23.07.2017, ora 12.10,** datorită activităţii OMV Petrom SA Asset IV Moesia, ca urmare a coroziunii conductei magistrale de transport ţiţei de la Parcul 33 Cosmeşti la Parcul 28 Cosmeşti, în extravilanul comunei Cosmeşti**. S-au scurs 130 litri de ţiţei în amestec cu 370 litri apa sărată de zăcământ, fiind afectată o suprafaţă de cca 200 mp, sol, teren arabil şi mirişte privată.** S-a oprit pomparea în conducta avariată, s-a montat şarnieră pentru reluarea activităţii de pompare, s-a acţionat cu materiale absorbante şi pentru recuperarea fluidului scurs într-o groapă de captare fluid de extracţie, fiind recuperată o cantitate de 350 litri fluid. S-au stabilit măduri de remediere şi monitorizare a calităţii solului, la indicatorul cloruri, produse petroliere totale THP şi alţi poluanţi relevanţi conform autorizaţiei de mediu şi notificarea GNM CJ Teleorman cu privire la desfăşurarea acestora, până la data de 24.09.2017.

**GNM, Comisariatul Judeţean Mehedinţi** a revenit cu informaţii suplimentare despre incendiul de litieră şi coronament izbucnit în data de 18.07.2017, ora 12.30, în Parcul Naţional Domogled-Valea Cernei (PNDVC), din cadrul OS Tarniţa, UP VI - Vârful lui Stan, judeţul Mehedinţi, care a afectat o pădure cu vârsta de 100 ani, din amestec de răşinoase cu foioase. Incendiul a fost stins la data de 22.07.2017, ora 14.40, a afectat o suprafaţă totală de 35 ha, forţele participante la stingerea incendiului fiind formate din 66 lucrători personal silvic de la Direcţia Silvică Mehedinţi, 29 personal din cadrul Parcului APNDVC, 234 de pompieri militari şi 12 jandarmi, având la dispoziţie mijloace specifice PSI de intervenţie şi un elicopter.

**Garda Forestieră Rm. Vâlcea** informează despre **producerea unui incendiu de litieră de pădure, cu vârsta de 65 ani, în data de 21.07.2017, ora 18.00, pe raza DS Mehedinţi, UP Furcituri, zona com. Bălăciţa, jud Mehedinţi,** în proprietate publică de stat, zona de câmpie, **fiind afectat 1 ha,** ca urmare a propagării dintr-un teren agricol învecinat. S-a intervenit cu o autospecială de pompieri şi 2 persoane lucrători silvici, 5 pompieri militari, 2 poliţişti, 6 cetăţeni, cu mijloace de intervenţie specifice, mături de nuiele şi bătătoare, iar incendiul a fost stins la ora 19.00, în aceeaşi zi.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 25.07.2017-26.07.2017 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**Direcția de Comunicare**